

 **REPUBLIKA HRVATSKA**

**BJELOVARSKO-BILOGORSKA ŽUPANIJA**

 **OPĆINA BEREK**

 **OPĆINSKO VIJEĆE**

**KLASA:** 363-01/16-01/15

**URBROJ:** 2123/01-01-16-1

**Berek, 14.10.2016**

Na temelju članka 3. Zakona o komunalnom gospodarstvu (Narodne novine, broj 36/95, 70/97, 128/99, 57/00, 129/00, 59/01, 26/03, 82/04, 110/04, 178/04, 38/09, 79/09, 153/09, 49/11, 84/11, 90/11, 144/12, 94/13, 153/13, 147/14 i 36/15), članka 14. Zakona o zaštiti od požara (Narodne novine, broj 92/10) i članka 32. Statuta Općine Berek (Službeni glasnik Općine Berek, broj 1/13, Općinsko vijeće Općine Berek na sjednici održanoj dana 14.10 2016. godine donijelo je

**O D L U K U**

**o obavljanju dimnjačarskih poslova**

**I. OPĆE ODREDBE**

**Članak 1.**

Ovom Odlukom uređuje se organizacija i način obavljanja dimnjačarskih poslova, rokovi čišćenja i kontrole dimnjaka i uređaja za loženje te nadzor nad obavljanjem tih poslova, a u svrhu sprječavanja i otklanjanja uzroka požara i opasnosti od plinova i dimova.

Obavljanje dimnjačarskih poslova kao komunalna djelatnost, organizira se u cilju zaštite života ljudi i imovine, te sprječavanja i otklanjanja uzroka opasnosti od požara u svim građevinama i prostorima koji koriste dimovodne objekte, a od posebnog je interesa za fizičke i pravne osobe na području Općine Berek.

Dimnjačarski poslovi kao komunalna djelatnost moraju se obavljati trajno i u skladu sa odredbama zakonskih i podzakonskih propisa te ove Odluke.

**Članak 2.**

Pod obavljanjem dimnjačarskih poslova iz ove Odluke podrazumijeva se:

- provjera ispravnosti i funkcioniranja dimnjaka i uređaja za loženje,

- obavljanje redovnih i izvanrednih pregleda dimnjaka i uređaja za loženje,

- čišćenje dimnjaka i uređaja za loženje,

- spaljivanje i vađenje čađe iz dimnjaka i uređaja za loženje,

- poduzimanje mjera za sprječavanje opasnosti od požara, eksplozija, trovanja te zagađivanja

zraka, kako ne bi nastupile štetne posljedice zbog neispravnosti dimnjaka i uređaja za loženje.

Pod dimnjakom, u smislu ove Odluke, smatra se usponski dimovodni kanal, sabirnica čađe, priključna cijev uređaja za loženje i drugi dijelovi dimnjaka (u daljnjem tekstu: dimovodni objekti).

Pod uređajima za loženje u smislu ove Odluke smatraju se ložišta na kruta, tekuća i plinovita goriva.

**II. ORGANIZACIJA DIMNJAČARSKIH POSLOVA**

**Članak 3.**

Dimnjačarske poslove na području Općine Berek obavlja trgovačko društvo Komunalac d.o.o. Garešnica, u suvlasništvu Grada Garešnice (u daljnjem tekstu: ovlašteni dimnjačar).

Zaposlenici ovlaštenog dimnjačara tijekom obavljanja dimnjačarskih moraju imati iskaznicu.

Područje Općine Berek predstavlja jedno dimnjačarsko područje.

**III. UVJETI I NAČIN OBAVLJANJA DIMNJAČARSKIH POSLOVA**

**Članak 4.**

Ovlašteni dimnjačar obavlja dimnjačarske poslove na temelju godišnjeg plana pregleda i čišćenja dimnjaka.

Plan iz stavka 1. ovoga članka ovlašteni dimnjačar dostavlja nadležnom Jedinstvenom upravnom odjelu Općine Berek usklađenja, najkasnije do 30. lipnja za narednu godinu.

**Članak 5.**

Ovlašteni dimnjačar dimnjačarske poslove iz ove Odluke u pravilu obavlja radnim danom u okviru njegovog radnog vremena.

U industrijskim objektima i poslovnim zgradama vrijeme obavljanja dimnjačarskih poslova može se dogovoriti i drugačije s obzirom na prirodu posla i djelatnost koja se obavlja u tim objektima.

Ovlašteni dimnjačar obvezan je obavijestiti korisnike dimnjačarskih usluga o obavljanju dimnjačarskih poslova u njihovim objektima najkasnije tri dana prije njihova obavljanja.

Ovlašteni dimnjačar obavijest iz stavka 3. ovog članka postavlja na vidno mjesto u stambenoj ili poslovnoj zgradi te na mjestu za oglašavanje u mjesnim odborima.

Ako ovlašteni dimnjačar prilikom dolaska ne zatekne vlasnika ili korisnika objekta dužan je ostaviti obavijest o svom dolasku, naznaku o danu i vremenu ponovnog dolaska te kontakt telefon.

Ako vlasnik odnosno korisnik objekta nije u mogućnosti biti kod kuće ni u vrijeme koje je ovlašteni dimnjačar naznačio za drugi dolazak dužan je kontaktirati dimnjačara radi dogovora o dolasku.

**Članak 6.**

Ovlašteni dimnjačar dužan je dimnjačarske poslove obavljati na način kojim se korisniku ne nanosi šteta.

Otpadni materijal i čađu nastalu uslijed čišćenja dimovodnih objekata ovlašteni dimnjačar u obvezi je očistiti i neškodljivo ukloniti na propisani način.

**Članak 7.**

Vlasnici i korisnici stambenih zgrada, stanova, poslovnih zgrada i prostorija, te korisnici drugih građevina i uređaja dužni su omogućiti redovito čišćenje i kontrolu dimovodnih objekata koji podliježu obvezatnom čišćenju i kontroli u smislu ove Odluke.

**Članak 8.**

Korisnici dimnjačarskih usluga dužni su ovlaštenom dimnjačaru:

- omogućiti pregled i čišćenje dimovodnih objekata i uređaja za loženje,

- dati podatak o broju i vrsti uređaja za loženje i dimovodnih objekata,

- omogućiti pristup svakom uređaju za loženje i dimovodnom objektu koji se koristi.

**Članak 9.**

Zbog izgradnje novog ili rekonstrukcije postojećeg dimovodnog objekta, zbog promjene uređaja za loženje ili promjene vrste goriva, vlasnik ili korisnik dimovodnog objekta dužan je prije puštanja dimovodnog objekta u funkciju izvršiti sva potrebna ispitivanja i kontrole te ishoditi dokumentaciju kojom se dokazuje kvaliteta izvedenih radova i ugrađenih materijala.

**Članak 10.**

Ako ovlašteni dimnjačar utvrdi da na dimovodnom objektu i/ili uređaju za loženje postoje nedostaci, pismeno će o tome obavijestiti korisnika usluge odnosno upravitelja zgrade i pozvati ih da uklone utvrđene nedostatke.

Ako se nedostaci iz stavka 1. ovoga članka ne uklone ili se isti nedostatak ponovo utvrdi i pri slijedećem čišćenju i pregledu dimovodnog objekta i/ili uređaja za loženje ovlašteni dimnjačar će o tome obavijestiti nadležni Jedinstveni upravni odjel Općine Berek.

Ako ovlašteni dimnjačar utvrdi postojanje neposredne opasnosti za živote ljudi i imovine koja može nastati daljnjom upotrebom dimovodnog objekta i/ili uređaja za loženje, obavijestit će bez odgode o tome nadležno inspekcijsko tijelo.

 O nedostacima utvrđenim na dimovodnim objektima i uređajima za loženje na plinovito gorivo ovlašteni dimnjačar bez odgode obavještava i nadležnog distributera plina, radi poduzimanja mjera iz njegove nadležnosti utvrđenih posebnim propisima.

**Članak 11.**

Ovlašteni dimnjačar ustrojava i vodi evidenciju o pregledu i čišćenju dimovodnih objekata, te o izvođenju radova kojima se dimovodni objekt zadržava ili vraća u stanje određeno projektom građevine.

Evidencija iz stavka 1. ovoga članka vodi se, prema namjeni objekta za svako naselje na području Općine Berek, a sadrži:

- oznaku objekta - ulicu i kućni broj,

- ime i prezime korisnika usluge, odnosno naziv upravitelja zgrade,

- oznaku dimovodnih objekata koji se pregledavaju i čiste s obzirom na vrstu energenta koji koristi priključeni uređaj za loženje,

- datum obavljanja dimnjačarskih poslova i nalaz,

- vrstu i datum izvođenja radova na dimovodnom objektu,

- potpis dimnjačara,

- potpis korisnika usluge kao potvrdu obavljenih dimnjačarskih poslova.

**Članak 12.**

Naknadu za obavljenu dimnjačarsku uslugu plaća korisnik, odnosno vlasnik dimovodnog objekta ovlaštenom dimnjačaru.

Za dimnjačarske usluge obavljene na izričiti zahtjev korisnika usluge, a izvan obveza i rokova utvrđenih ovom Odlukom naknadu plaća tražitelj usluge prema cjeniku dimnjačarskih usluga.

Cjenik dimnjačarskih usluga donosi ovlašteni dimnjačar uz prethodnu suglasnost načelnika.

**Članak 13.**

Ovlašteni dimnjačar dužan je nakon izvršenog čišćenja dimovodnog objekta, a na temelju stvarno izvršenih količina čišćenja ovjerenih u evidenciji od korisnika usluge, izdati račun za izvršenu uslugu s potvrdom o izvršenoj usluzi održavanja dimovodnih objekata.

**IV. ROKOVI ČIŠĆENJA I KONTROLE DIMOVODNIH OBJEKATA I UREĐAJA ZA LOŽENJE**

**Članak 14.**

Dimovodni objekti i uređaji za loženje iz članka 2. ove Odluke podliježu obaveznom čišćenju i kontroli.

Obaveznom čišćenju ne podliježu dimovodni objekti u domaćinstvima koji se ne koriste, pod uvjetom da su ih njihovi korisnici odjavili kod ovlaštenog dimnjačara.

**Članak 15.**

U svrhu održavanja dimovodnih objekata i uređaja za loženje ovlašteni dimnjačar obavezno provodi redovite i izvanredne preglede i čišćenja.

**Članak 16.**

Redoviti pregledi u svrhu održavanja dimovodnih objekata provode se na način određen projektom građevine i pozitivnim propisima, a najmanje u rokovima određenim člankom 18. ove Odluke.

Redoviti pregled uključuje najmanje sljedeće:

- vizualni pregled, u kojeg je uključeno utvrđivanje položaja i veličine pukotina te drugih oštećenja bitnih za očuvanje tehničkih svojstva dimovodnih objekata,

- tlačnu probu u slučaju sumnje u ispravnost,

- usklađenost uređaja za loženje i dimovodnih objekata,

- mjerenje izlazno-povratnih plinova kod uređaja na plinsko gorivo.

Prilikom pregleda dimovodnih objekata, isti se obavezno čisti na način koji je primjeren vrsti dimovodnih objekata i uređaja za loženje (mehanički i/ili na drugi način).

**Članak 17.**

Izvanredni pregled dimovodnih objekata i uređaja za loženje provodi se u slučajevima predviđenima člankom 9. ove Odluke, kao i nakon svakog izvanrednog događaja koji može utjecati na tehnička svojstva dimovodnih objekata ili izaziva sumnju u njihovu ispravnost, te po inspekcijskom nadzoru.

 Izvanredni pregled provodi se na način utvrđen u članku 16. ove Odluke.

**Članak 18.**

Dimovodni objekti i uređaji za loženje moraju se u razdoblju korištenja čistiti i kontrolirati u slijedećim rokovima:

1. individualni stambeni objekti:

a) dimovodni objekti i uređaji za loženje na kruta i tekuća goriva - dva puta godišnje

b) dimovodni objekti uređaja na plinsko gorivo vrste B smještenog u:

- kotlovnicama - dva puta godišnje,

- kupaonicama ili drugim stambenim prostorijama - dva puta godišnje,

c) dimovodni objekti uređaja na plinsko gorivo vrste C - jednom godišnje.

2. višestambeni objekti – više uređaja na dimovodnom objektu:

a) dimovodni objekti i uređaji za loženje na kruta i tekuća goriva - dva puta godišnje,

b) dimovodni objekti uređaja na plinsko gorivo vrste B smještenog u:

- kotlovnicama - dva puta godišnje,

- kupaonicama ili drugim stambenim prostorijama - dva puta godišnje,

c) dimovodni objekti uređaja na plinsko gorivo vrste C - jednom godišnje.

3. u poslovnim zgradama i prostorijama:

a) dimovodni objekti i uređaji za loženje na kruta i tekuća goriva - dva puta godišnje,

b) dimovodni objekti uređaja na plinsko gorivo vrste B - dva puta godišnje,

c) dimovodni objekti uređaja na plinsko gorivo vrste C - jednom godišnje.

Uređajima na plinsko gorivo vrste B smatraju se naprave s dimovodnim uređajem koje zrak za izgaranje uzimaju iz prostorije (ložište je ovisno o zraku u prostoriji).

Uređajima na plinsko gorivo vrste C smatraju se naprave s dimovodnim uređajem koje zrak za izgaranje uzimaju putem zatvorenog sustava iz slobodne atmosfere (ložište je neovisno o zraku u prostoriji).

Iznimno od stavka 1. ovog članka, za sve dimovodne objekte na koje su priključeni uređaji snage veće od 50kW i ložišta uređaja snage veće od 50 kW obavezno je čišćenje i kontrola dva puta godišnje.

Iznimno od stavka 1. i 4. ovog članka, za dimovodne objekte na koje su priključeni uređaji snage veće od 50 kW u poslovnim zgradama i prostorijama, obavezno je čišćenje i kontrola jednom u dva mjeseca u razdoblju korištenja uređaja za loženje.

Pregled i čišćenje dimovodnih objekata i uređaja za loženje može se na zahtjev korisnika usluga ili ako to zahtijevaju sigurnosni razlozi, posebno dokumentirani od strane ovlaštenog dimnjačara ili druge ovlaštene osobe, obavljati češće i izvan rokova utvrđenih ovom Odlukom.

**V. NADZOR NAD OBAVLJANJEM DIMNJAČARSKIH POSLOVA**

**Članak 19.**

Nadzor nad provođenjem odredaba ove Odluke obavlja Jedinstveni upravni odjel Općine Berek, osim ako se ne radi o nadzoru iz nadležnosti državnih tijela i inspekcija.

**Članak 20.**

Jedinstveni upravni odjel Općine Berek u vršenja nadzora nad provođenje odredaba ove Odluke ovlašten je:

- narediti obavljanje dimnjačarskih poslova, ako utvrdi da ih ovlašteni dimnjačar ne obavlja ili ih ne obavlja potpuno,

- zabraniti neovlašteno obavljanje dimnjačarskih poslova,

- nadzirati vođenje evidencije,

- izdati obavezni prekršajni nalog protiv prekršitelja,

- naplatiti novčanu kaznu na mjestu počinjena prekršaja,

- poduzimati i druge odgovarajuće mjere.

**Članak 21.**

Ovlašteni dimnjačar dužan je nadležnom Jedinstvenog upravnom odjelu Općine Berek dostaviti godišnje izvješće o obavljanju dimnjačarskih poslova sukladno ovoj Odluci najkasnije do 31. ožujka tekuće godine za proteklu godinu.

Na zahtjev nadležnog Jedinstvenog u pravnog odjela Općine Berek ovlašteni dimnjačar je u obvezi izraditi i dostaviti i posebna izvješća o obavljanju dimnjačarskih poslova.

Ovlašteni dimnjačar dužan je izvješće o pregledu dimovodnih objekata i uređaja za loženje na plin kao i popis vlasnika ili korisnika istih koji pregled nisu dozvolili, dostaviti distributeru plina radi poduzimanja mjera utvrđenih posebnim propisima.

**VI. KAZNENE ODREDBE**

**Članak 22.**

Novčanom kaznom u iznosu od 5.000,00 kuna kaznit će se pravna osoba, odnosno novčanom kaznom od 2.000,00 kuna kaznit će se fizička osoba obrtnik:

- ako na području Općine Berek neovlašteno obavlja dimnjačarske poslove.

**Članak 23.**

Novčanom kaznom u iznosu od 2.000,00 do 5.000,00 kuna kaznit će se pravna osoba ovlašteni dimnjačar ako:

- zaposlenik ovlaštenog dimnjačara nema iskaznicu tijekom obavljanja dimnjačarskih poslova (članak 3. stavak 2. ove Odluke),

- ne dostavi u utvrđenom roku godišnji plan pregleda i čišćenja dimnjaka nadležnom tijelu (članak 4. stavak 2. Odluke),

- ne obavijesti korisnike dimnjačarskih usluga na propisani način (članak 5. stavak 3. i 4. Odluke),

- ne očisti i ukloni otpadni materijal i čađu nastalu čišćenjem dimovodnih objekata (članak 6. stavak 2. Odluke),

- ne postupi po odredbama članka 10. Odluke,

- ne vodi evidenciju iz članka 11. Odluke,

- ne izda račun i potvrdu o izvršenoj usluzi prema članku 13. Odluke,

- ne postupa po odredbama članka 18. Odluke

**Članak 24.**

Novčanom kaznom u iznosu od 1.000,00 do 5.000,00 kuna kaznit će se korisnik dimnjačarskih usluga - pravna osoba zbog postupanja suprotno odredbama članka 8. i članka 9. Odluke.

Za prekršaj iz stavka 1. ovog članka kaznit će se novčanom kaznom u iznosu od 800,00 do 2.000,00 kuna korisnik dimnjačarskih usluga - fizička osoba obrtnik i osoba koja obavlja samostalnu djelatnost, kad je prekršaj izvršila u vezi s obavljanjem svog obrta, odnosno samostalne djelatnosti.

Za prekršaj iz stavka 1. ovog članka kaznit će se novčanom kaznom u iznosu od 500,00 do 1.000,00 kuna korisnik dimnjačarskih usluga - fizička osoba.

**VII. PRIJELAZNE I ZAVRŠNE ODREDBE**

**Članak 25.**

Ova Odluka stupa na snagu osmog dana od dana objave u Službenom glasniku Općine Berek.

 PREDSJEDNIK

 Antun Dergić